text: Esbjerg-HHX blandt de dårligste
  06 juni 2011 kl. 14.58
  Rybners HHX og HG i Esbjerg er blandt landets fem dårligste handelsuddannelser. Det fremgår af den liste, som Undervisningsministeriet offentliggør mandag.
  Listen, som bt.dk kan offentliggøre, har fået rektorer over hele landet til at protestere. Listen er baseret på karaktergennemsnit.
  Mange skoler og deres inspektører er rasende over listen, men undervisningsminister Troels Lund Poulsen synes det er en fremragende idé.
  Ved at offentliggøre resultaterne kan alle se, hvem der er den bedste i "klassen", og hvem der er Sorteper på de danske gymnasier og handelsskoler.
  Fusionsskolen i Esbjerg er det eneste gymnasium og HF-uddannelse i Syd- og Sønderjylland, som er repræsenteret i enten Top-5 eller Bund-5. Dårligste HHX er Lemvig Handelsskole. Listen over de fem dårligste karaktersnit på HHX ser sådan ud:
  Lemvig Handelsskole - 5,37
  Erhvervsskolen Nordsjælland - 5,53
  CPH WEST - Uddannelsescenter København Vest 5,65
  Rybners HHx og HG 5,70
  Zealand Business College, EUC Ringsted 5,72.
  
  Top og bund
  Aurehøj gymnasium er landets bedste gymnasium, mens VUC Lyngby scorer højst blandt HF-kurserne. 
  Høng Gymnasium og HF er det lavest scorende gymnasium, og Nordsjællands Grundskole og Gymnasium & HF ligger i bund for HF. 
  Struer Statsgymnasium har landets dygtigste HHX-elever.
  